Zavedenie eura v rezorte práce, sociálnych vecí a rodiny Slovenskej republiky

Prijatím Slovenska do Európskej únie v máji 2004 a záväzku Slovenskej republiky ako členského štátu, že  sa v budúcnosti stane členom eurozóny, sa v roku 2007 v rámci národného plánu zavedenia eura naštartoval aktívny proces prípravy na zavedenie eura v jednotlivých rezortoch. Slovensko vstúpi do eurozóny dňom 1. januára 2009 s konverzným kurzom 30,1260 slovenských korún za euro. Týmto dňom sa plne zavŕši proces integrácie Slovenskej republiky do štruktúr Európskej únie a euro sa stane novou národnou menou v hotovostnom i bezhotovostnom obehu.
Zavedenie eura v rezorte práce, sociálnych vecí a rodiny Slovenskej republiky sa v plnom rozsahu riadi ustanoveniami Národného plánu zavedenia eura v Slovenskej republike a všeobecne záväznými právnymi normami a odporúčaniami splnomocnenca vlády pre problematiku zavedenia eura v Slovenskej republike. Prípravné práce na konverziu meny začali v rezorte práce, sociálnych vecí a rodiny Slovenskej republiky v zmysle ustanovení Národného plánu zavedenia eura v Slovenskej republike už v roku 2005. Ministerstvo od začiatku kladie vysoký dôraz na to, aby zmeny súvisiace s prechodom na euro prebehli plynulo, koordinovane a bez zbytočných negatívnych dopadov. Základným a najdôležitejším princípom v procese zavedenia eura je zásada nepoškodenia občana. 

1.1. Organizačné zabezpečenie zavedenie eura v rezorte práce, sociálnych vecí a rodiny Slovenskej republiky

Pre zabezpečenie úloh súvisiacich so zavedením eura v rezorte práce, sociálnych vecí a rodiny Slovenskej republiky bola dňa 3. 5. 2007 na základe úlohy č. 50/07/B1 vyplývajúcej zo záverov Porady vedenia Ministerstva práce, sociálnych vecí a rodiny Slovenskej republiky zriadená pracovná skupina pre zavedenie eura. V trinásťčlennej pracovnej skupine pôsobia zástupcovia troch kľúčových subjektov rezortu práce, sociálnych vecí a rodiny Slovenskej republiky, a to: Ministerstva práce, sociálnych vecí a rodiny Slovenskej republiky (zástupcovia všetkých organizačných útvarov), Ústredia práce, sociálnych vecí a rodiny a Sociálnej poisťovne. Činnosť pracovnej skupiny sa riadi schváleným Akčným plánom úloh pre zavedenie eura v rezorte práce, sociálnych vecí a rodiny Slovenskej republiky. Koordinátorom činností pracovnej skupiny je Peter Sika, štátny tajomník Ministerstva práce, sociálnych vecí a rodiny Slovenskej republiky, ktorý štvrťročne predkladá na rokovanie porady vedenia odpočet jednotlivých úloh Akčného plánu. Jednotlivé organizačné útvary Ministerstva práce, sociálnych vecí a rodiny Slovenskej republiky, ako aj Ústredie práce, sociálnych vecí a rodiny a Sociálna poisťovňa majú v rámci svojej pôsobnosti zriadené svoje pracovné tímy, respektíve koordinačné výbory, ktorých pracovnou náplňou je priebežné plnenie úloh, spolupráca a plnenie ďalších povinností vyplývajúcich z Akčného plánu úloh Ministerstva práce, sociálnych vecí a rodiny Slovenskej republiky v súvislosti s prechodom na euro.
V rámci Ústredia práce, sociálnych vecí a rodiny bola pre koordináciu aktivít súvisiacich so zavedením eura v marci 2007 zriadená pracovná skupina pod vedením hlavného koordinátora. Následne boli na ústredí a jednotlivých úradoch práce, sociálnych vecí a rodiny zriadené menšie pracovné skupiny, ktoré pracovali pod vedením hlavného koordinátora Ústredia práce, sociálnych vecí a rodiny. Pracovná skupina koordinovala aktivity súvisiace s vypracovaním analýz a prípravou koncepcie prechodu ústredia, úradov a detských domovov na menu euro v zmysle vypracovaného vlastného Akčného plánu úloh. Činnosť pracovnej skupiny ústredia bola dňom 1. 1. 2008 nahradená Euro komisiou.
Pre zabezpečenie úloh súvisiacich so zavedením eura v Sociálnej poisťovni bol 1. 3. 2007 zriadený koordinačný výbor pre zavedenie eura v podmienkach Sociálnej poisťovne (ďalej len koordinačný výbor). Koordinačný výbor riadi proces zavedenia eura v Sociálnej poisťovni na úrovni riaditeľov sekcií, pričom plnenie úloh je kontrolované generálnym riaditeľom Sociálnej poisťovne, ktorému predseda koordinačného výboru týždenne podáva správy o stave a priebehu plnenia úloh v súvislosti s procesom zavedenia eura v podmienkach Sociálnej poisťovne. Koordinačný výbor má 9 členov a jeho predsedom je riaditeľ sekcie ekonomiky. Nakoľko informačné systémy Sociálnej poisťovne, ktorých konverzia tvorí ťažisko prechodu na euro v Sociálnej poisťovni, školenia zamestnancov, či vydávanie vnútorných predpisov sú riešené centrálne ústredím Sociálnej poisťovne, je aj proces zavedenia eura riadený koordinačným výborom centrálne, bez nutnosti formovania ďalších eurotímov na jednotlivých pobočkách Sociálnej poisťovne. Koordinačný výbor je začlenený do štruktúr riadiacich zavedenie eura v Slovenskej republike prostredníctvom členstva svojich zástupcov v pracovnom výbore pre verejnú správu a v pracovnom výbore pre legislatívu, ako aj spoluprácou s rezortným ministerstvom, so splnomocnencom vlády pre zavedenie eura, s pracovným výborom pre komunikáciu a ďalšími. Koordinácia procesu zavedenia eura v podmienkach Sociálnej poisťovne prebieha, najmä z dôvodu zabezpečenia duálneho zobrazovania dávok sociálneho poistenia a ich výplaty v období po prechode na menu euro vrátane spolupráce s partnermi Sociálnej poisťovne – Ministerstvom práce, sociálnych vecí a rodiny Slovenskej republiky, Slovenskou poštou, a.s., Ústredím práce, sociálnych vecí a rodiny, Štátnou pokladnicou, Slovenskou bankovou asociáciou a komerčnými bankami. 
 Pre získanie skúseností s procesom zavedenia eura Sociálna poisťovňa rokovala so zahraničnými partnermi z Nemecka a zo Slovinska. Pre proces zavedenia eura bol koordinačným výborom začiatkom roka 2007 vypracovaný Vecný a časový harmonogram prípravy Sociálnej poisťovne na zavedenie eura v rokoch 2007 a 2008 (ďalej len harmonogram). Jeho ťažisko tvoria predovšetkým úlohy súvisiace s konverziou informačných systémov, ale aj úlohy týkajúce sa úpravy tlačív a formulárov, informovania poistencov a poberateľov dávok a účasti na legislatívnom procese prípravy návrhov právnych predpisov súvisiacich so zavedením eura, dotýkajúcich sa Sociálnej poisťovne. Všetky v súčasnosti splatné úlohy harmonogramu boli riadne splnené.

1.2. Postup legislatívnych príprav a úprav vnútorných predpisov

Proces legislatívnych úprav zákonov vo vecnej pôsobnosti Ministerstva práce, sociálnych vecí a rodiny Slovenskej republiky v súvislosti s prechodom na euro koordinuje sekcia legislatívy Ministerstva práce, sociálnych vecí a rodiny Slovenskej republiky v spolupráci s ostatnými vecne príslušnými sekciami. Úprava zákonov postupuje v súlade s Plánom legislatívnych úloh vlády Slovenskej republiky. 
Keďže euro má rádovo vyššiu hodnotu ako slovenská koruna, Ministerstvo práce, sociálnych vecí a rodiny Slovenskej republiky využilo dve z hlavných zásad, zabezpečujúcich právnu istotu a prehľadnosť konečných súm pri prechode na euro: 
1.	konečné sumy, ktoré sú príjmom štátneho rozpočtu alebo iného druhu rozpočtu verejnej správy, sa zaokrúhľujú nadol, na prospech osôb povinných znášať úhradu týchto platieb, a konečné sumy, ktoré sú výdavkom štátneho rozpočtu alebo iného druhu rozpočtu verejnej správy, sa zaokrúhľujú nahor, na prospech oprávnených príjemcov týchto platieb, 

2.	pri platbách, ktoré sú príjmom štátneho rozpočtu alebo iného druhu rozpočtu verejnej správy, možno osobitným predpisom ustanoviť a vykonať väčšie zaokrúhlenie ako na najbližší eurocent len smerom nadol, na prospech osôb povinných znášať úhradu týchto platieb; pri platbách, ktoré sú výdavkom štátneho rozpočtu alebo iného druhu rozpočtu verejnej správy, osobitným predpisom možno ustanoviť a vykonať väčšie zaokrúhlenie ako na najbližší eurocent len smerom nahor, na prospech oprávnených príjemcov týchto platieb. 
Ministerstvo práce, sociálnych vecí a rodiny Slovenskej republiky uplatnilo uvedené zásady a prostredníctvom zákona č. 659/2007 Z. z. o zavedení meny euro v Slovenskej republike a o zmene a doplnení niektorých zákonov s účinnosťou odo dňa zavedenia eura novelizovalo § 116 ods. 8 zákona č. 461/2003 Z. z. o sociálnom poistení v znení neskorších predpisov. Kým v súčasnosti sa sumy dávok sociálneho poistenia zaokrúhľujú na celé slovenské koruny nahor a vo všeobecnosti pri zavedení eura platí zásada, že peňažné sumy sa prepočítavajú zo slovenských korún na eurá s presnosťou na dve desatinné miesta (t. j. na eurocenty, resp. na stotiny eura), Ministerstvo práce, sociálnych vecí a rodiny Slovenskej republiky využilo možnosť zaokrúhľovať vyplácané dávky sociálneho poistenia na jedno desatinné miesto (t. j. na desať eurocentov, resp. na desatiny eura) a zákonne túto možnosť upravilo. Obdobne Ministerstvo práce, sociálnych vecí a rodiny Slovenskej republiky prostredníctvom zákona č. 659/2007 Z. z. novelizovalo aj § 129 ods. 2 zákona o sociálnom poistení, týkajúci sa jednotlivých súm poistného. Kým v súčasnosti sa jednotlivé sumy poistného zaokrúhľujú na celé slovenské koruny nahor, s účinnosťou odo dňa zavedenia eura sa budú zaokrúhľovať na jedno desatinné miesto nadol. 
Dopad oboch uvedených opatrení, prijatých tak v prospech poberateľov dávok sociálneho poistenia, ako aj  platiteľov poistného, znamená pre Sociálnu poisťovňu ročný nárast výdavkov a stratu príjmov v celkovej sume 664 miliónov Sk. 
Ministerstvo práce, sociálnych vecí a rodiny Slovenskej republiky okrem úpravy zákona o sociálnom poistení zabezpečilo vydanie vyhlášky, ktorou sa s účinnosťou od 5. júla 2008 ustanovujú podrobné pravidlá pre duálne zobrazovanie a pre prepočty a zaokrúhľovanie peňažných údajov pri prechode na menu euro vo všetkých oblastiach svojej pôsobnosti, konkrétne pre oblasť miezd, platov a ostatného odmeňovania za prácu, oblasť cestovných náhrad, oblasť služieb zamestnanosti, oblasť sociálneho poistenia a starobného dôchodkového sporenia, sociálnych dávok, dávok sociálnej pomoci, pomoci v hmotnej  núdzi a inej sociálnej podpory a pre oblasť sociálnych služieb.
Spomenuté úpravy právnych predpisov zabezpečia, že  hoci odo dňa zavedenia eura dôjde k zníženiu menovitej sumy dávok sociálneho poistenia, ich reálna hodnota sa nezmení. Naopak, hodnota dávok bude o niečo vyššia, pretože sa bude po prepočte zo slovenských korún na eurá zaokrúhľovať na desať eurocentov nahor, teda spôsobom, ktorý je pre poberateľa dávky výhodnejší ako všeobecné matematické zaokrúhľovanie na jeden eurocent. Dávkami sociálneho poistenia sa rozumejú nemocenské dávky, dôchodkové dávky, úrazové dávky, dávka garančného poistenia a dávka v nezamestnanosti.
Základným nástrojom na vyrovnávanie reálnej hodnoty dôchodkových dávok (starobný dôchodok, predčasný starobný dôchodok, invalidný dôchodok, vdovský/vdovecký dôchodok, sirotský dôchodok) a ich zlaďovanie s vývojom inflácie a s vývojom priemerných miezd v národnom hospodárstve je, a aj naďalej zostane, každoročná valorizácia. V súčasnosti účinný zákon č. 461/2003 Z. z. o sociálnom poistení v znení neskorších predpisov rieši zvyšovanie dôchodkov v § 82, podľa ktorého sa   dôchodkové dávky zvyšujú o percento určené ako súčet jednej polovice percenta medziročného rastu spotrebiteľských cien a jednej polovice percenta medziročného rastu priemernej mzdy v hospodárstve. Pri percentuálnom zvyšovaní sa reálna hodnota všetkých dôchodkov vyvíja rovnako. Vzhľadom na makroekonomické prognózy možno predpokladať, že aj v nasledujúcich rokoch sa reálna hodnota všetkých dôchodkov bude každoročne zvyšovať. Od 1. júla 2008 sa všetky dôchodkové dávky zvyšujú o  5 %.
V súčasnosti sa v legislatívnom procese nachádza novela zákona o sociálnom poistení, v ktorej sa s účinnosťou od 1. januára 2009 navrhuje zmena termínu valorizácie – zvyšovania  dôchodkov, a to už k 1. januáru, a nie k 1. júlu kalendárneho roka, ako to bolo doteraz. Zmenou termínu valorizácie dôchodkov dôjde k zvýšeniu celoročných príjmov všetkých dôchodcov, a tým sa zvýši celoročná miera náhrady všetkých poberateľov dôchodkov k celoročnej priemernej mzde v danom roku. V spomenutej novele sa navrhuje taktiež úprava starobných dôchodkov priznaných pred 1. októbrom 1988. V prípade schválenia pôjde o tie starobné dôchodky, ktoré boli vypočítané z upraveného priemerného mesačného zárobku 3.000 korún. Dotkla by sa približne 4.500 starobných dôchodcov, ktorým by sa dôchodok zvýšil o pevnú sumu 800 slovenských korún. 
V súčasnosti prebieha legislatívny proces k nasledovným návrhom zákonov, ktorých súčasťou je aj úprava pevne ustanovených súm v eurách alebo úprava súm prepočítaných konverzným kurzom na eurá a ktorých účinnosť sa predpokladá od 1. 1. 2009:
-	vládny návrh zákona, ktorým sa menia a dopĺňajú zákony v pôsobnosti Ministerstva práce, sociálnych vecí a rodiny Slovenskej republiky v súvislosti so zavedením meny euro v Slovenskej republike. Súčasťou tohto zákona je návrh novely zákona č. 311/2001 Z. z. Zákonníka práce v znení neskorších predpisov, zákona č. 663/2007 Z. z. o minimálnej mzde, zákona č. 253/1994 Z. z. o právnom postavení a platových pomeroch starostov obcí a primátorov miest v znení neskorších predpisov, zákona č. 438/2001 Z. z. o platových pomeroch a ďalších náležitostiach súvisiacich s vykonávaním funkcie predsedu samosprávneho kraja, zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov, zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov, zákona č. 120/1993 Z. z. o platových pomeroch niektorých ústavných činiteľov v znení neskorších predpisov. V uvedených zákonoch sa upravujú ustanovenia, ktoré sa týkajú zmeny slovenskej meny na menu euro (schválený vládou Slovenskej republiky 20. 8. 2008, predložený na rokovanie Národnej rady Slovenskej republiky),
-	vládny návrh zákona, ktorým sa mení a dopĺňa zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov a ktorým sa mení a dopĺňa zákon Národnej rady Slovenskej republiky č. 152/1994 Z. z. o sociálnom fonde a o zmene a doplnení zákona č. 286/1992 Zb. o daniach z príjmov v znení neskorších predpisov v znení neskorších predpisov (schválený vládou Slovenskej republiky 20. 8. 2008, predložený na rokovanie Národnej rady Slovenskej republiky),
-	vládny návrh zákona, ktorým sa mení a dopĺňa zákon č. 283/2002 Z. z. o cestovných náhradách v znení neskorších predpisov (schválený vládou Slovenskej republiky 20. 8. 2008, predložený na rokovanie Národnej rady Slovenskej republiky),
-	vládny návrh zákona, ktorým sa mení a dopĺňa zákon č. 305/2005 o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov (schválený vládou Slovenskej republiky 20. 8. 2008, predložený na rokovanie Národnej rady Slovenskej republiky),
-	vládny návrh zákona o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov (schválený vládou Slovenskej republiky 20. 8. 2008, predložený na rokovanie Národnej rady Slovenskej republiky),
-	vládny návrh zákona o sociálnych službách a o zmene a doplnení zákona č. 455/1991 Zb. o živnostenskom podnikaní (Živnostenský zákon) v znení neskorších predpisov (schválený vládou Slovenskej republiky 20. 8. 2008, predložený na rokovanie Národnej rady Slovenskej republiky),
-	vládny návrh zákona, ktorým sa mení a dopĺňa zákon č. 599/2003 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov (schválený vládou Slovenskej republiky 20. 8. 2008, predložený na rokovanie Národnej rady Slovenskej republiky),
-	vládny návrh zákona o príspevku na starostlivosť o dieťa a o zmene a doplnení niektorých zákonov (predložený na rokovanie Legislatívnej rady vlády Slovenskej republiky).
Ústredie práce, sociálnych vecí a rodiny a Sociálna poisťovňa sa po analýze potrebných zmien legislatívy upravujúcej ich činnosti podieľajú na príprave návrhov právnych predpisov súvisiacich so zavedením spoločnej meny euro prostredníctvom svojho členstva v inštitúciách koordinujúcich zavedenie eura v Slovenskej republike. 
V rámci úpravy interných predpisov, Sociálna poisťovňa vydala metodické usmernenie č. 32/2008, ktoré vymedzuje základné zmeny procesov v jednotlivých oblastiach činnosti Sociálnej poisťovne potrebné na zabezpečenie prechodu poisťovne na menu euro. V nadväznosti na toto usmernenie bolo vydané metodické usmernenie č. 34/2008 upravujúce postup organizačných zložiek Sociálnej poisťovne pri predpisovaní dlžných súm poistného na sociálne poistenie a príspevkov na starobné dôchodkové sporenie, predpisovania penále a ukladaní pokút v období duálneho zobrazovania. Okrem uvedených metodických usmernení budú v oblasti poistného a príspevkov na starobné dôchodkové sporenie do konca roka 2008 vydané Sociálnou poisťovňou ďalšie, ktorých obsahom bude jednak postup pobočiek Sociálnej poisťovne pri predpisovaní dlžných súm poistného na sociálne poistenie a príspevkov na starobné dôchodkové sporenie a pri predpisovaní penále a ukladaní pokút od 1. 1. 2009, ako aj postup pri výbere poistného na sociálne poistenie a príspevkov na starobné dôchodkové sporenie od 1. 1. 2009. V oblasti dôchodkového poistenia upravia pracovné postupy na vyhotovovanie oznámenia o sume dôchodkovej dávky v eurách a postup organizačných zložiek pri prepočte a duálnom zobrazovaní súm v eurách, spôsob výpočtu sumy dôchodku po 31. 12. 2008, výplatu sumy dôchodku, na ktorú vznikol nárok pred 1. 1. 2009 a prepočet zrážok z dôchodku. Pripravované sú usmernenia upravujúce postup útvarov nemocenského poistenia, úrazového poistenia, garančného poistenia a poistenia v nezamestnanosti a ďalších útvarov Sociálnej poisťovne, ktoré budú upravovať uplatňovanie zákona č. 659/2007 Z. z. o zavedení meny euro v Slovenskej republike a o zmene a doplnení niektorých zákonov s účinnosťou od 1. 1. 2009.
Na zabezpečenie jednotného postupu odborných útvarov vo veciach súvisiacich so zavedením eura na ústredí práce, sociálnych vecí a rodiny vymenoval generálny riaditeľ Euro komisiu pre zavedenie eura v podmienkach ústredia práce, sociálnych vecí a rodiny. Postavenie, pôsobnosť, zloženie, zodpovednosť, práva a povinnosti členov, zásady rokovania a obsah zápisníc upravuje Štatút  Euro komisie pre zavedenie eura v podmienkach Ústredia práce, sociálnych vecí a rodiny
Rovnako všetky úrady práce, sociálnych vecí a rodiny zriadili vo svojej pôsobnosti Euro komisie. Hlavným predmetom ich rokovaní je príprava základných dokumentov a predkladanie podnetov potrebných úprav v oblasti prechodu na euro. Všetky Euro komisie vypracovali základné dokumenty prechodu na euro: Akčný plán prechodu na euro, Plán komunikačných aktivít, Plán krízových opatrení a Katalóg č. 2 opatrení v súvislosti so zavedením eura. 
Vo februári 2008 bola vypracovaná „Právna analýza zákona č. 659/2007 Z. z. o zavedení meny euro v Slovenskej republike a o zmene a doplnení niektorých zákonov“. Analýza bola podkladom pre vypracovanie opatrení a postupov súvisiacich s prípravou na zavedenie eura a samotným zavedením meny euro v Slovenskej republike na ústredí, úradoch práce, sociálnych vecí a rodiny a v detských domovoch. V máji 2008 vypracovalo ústredie prehľad platných interných noriem, ktoré je potrebné aktualizovať v súvislosti so zavedením eura k 1.1.2009. 

1. 3. Konverzia Informačných systémov 

Ministerstvo práce, sociálnych vecí a rodiny Slovenskej republiky má pripravené informačné systémy na duálne zobrazovanie: 

Informačný systém HUMAN (personálny a mzdový informačný systém) – potrebné zmeny v informačnom systéme súvisiace s prechodom na euro sú zabezpečené formou update na základe zmluvných podmienok. Informačný systém HUMAN umožňuje spracovať niektoré zostavy alebo výstupy kompletne v duálnej mene euro; jedná sa o:
-	mzdové rekapitulácie – systémové aj individuálne, 
-	výplatné pásky – systémové aj individuálne, 
-	univerzálne zostavy – systémové aj individuálne, 
-	formuláre – systémové aj individuálne. 
Na výplatných páskach zamestnancov sa v zmysle generálneho zákona zobrazuje konverzný kurz a celková suma k výplate v slovenských korunách aj v eurách.
 
IBEU (účtovný systém) – duálne zobrazovanie do konca roku 2008 je riešené na základe servisnej zmluvy s dodávateľom. Od začiatku roka 2009 bude na Ministerstve práce, sociálnych vecí a rodiny Slovenskej republiky v prevádzke nový ekonomický informačný systém, ktorý má v sebe implementovanú plnú podporu prechodu na euro. Pripravovaný ERP systém (Enterprise resource planning – riadenie podnikových zdrojov) je riešený ako celorezortný systém s jednou dátovo integrovanou databázou v zmysle nadnárodných štandardov, ktorý okrem Ministerstva práce, sociálnych vecí a rodiny Slovenskej republiky zabezpečí plynulý prechod na euro pre všetky rezortné organizácie, v ktorých bude nasadený. Pripravovaný ERP systém bude v cieľovom stave realizovaný pre nasledovné oblasti:
-	účtovníctvo,
-	rozpočtovníctvo,
-	kontroling,
-	nákup a skladové hospodárstvo,
-	riadenie ľudských zdrojov,
-	báza systému.

APV ISOP (informačný systém pre výkon agend dávok štátnej sociálnej podpory a sociálnej pomoci) - aplikačné programové vybavenie na podporu agend vyplácania dávok štátnej podpory a sociálnej pomoci je prevádzkovaný na Ústredí práce, sociálnych vecí a rodiny a Ministerstve práce, sociálnych vecí a rodiny Slovenskej republiky. Prostredníctvom APV ISOP sú vyplácané tieto dávky:
-	dávka v hmotnej núdzi
-	náhradné výživné
-	peňažný príspevok na osobnú asistenciu 
-	peňažný príspevok na zaobstaranie pomôcky
-	peňažný príspevok na opravu pomôcky
-	peňažný príspevok na kúpu osobného motorového vozidla
-	peňažný príspevok na prepravu
-	peňažný príspevok na úpravu bytu, rodinného domu
-	peňažný príspevok na úpravu garáže
-	peňažný príspevok na kompenzáciu zvýšených výdavkov – diéta
-	peňažný príspevok na kompenzáciu zvýšených výdavkov - prevádzka osobného motorového vozidla
-	peňažný príspevok na kompenzáciu zvýšených výdavkov – pes
-	peňažný príspevok na kompenzáciu zvýšených výdavkov - hygiena alebo opotrebovanie
-	peňažný príspevok za opatrovanie – celodenné
-	peňažný príspevok za opatrovanie – čiastočné
-	peňažný príspevok za opatrovanie – kombinované
-	odmena pestúna
-	príspevok pri narodení dieťaťa
-	príplatok k príspevku pri narodení dieťaťa
-	príspevok rodičom trojčiat
-	príspevok na pohreb
-	zaopatrovací príspevok
-	prídavok na dieťa
-	rodičovský príspevok
-	rodičovský príspevok pre zverené dieťa
-	jednorazový príspevok pri zverení do náhradnej starostlivosti
-	jednorazový príspevok pri zániku náhradnej starostlivosti
-	opakovaný príspevok dieťaťu zverenému do náhradnej starostlivosti
-	opakovaný príspevok náhradnému rodičovi
-	osobitný opakovaný príspevok náhradnému rodičovi
-	resocializačný príspevok

Systém APV ISOP obsahuje tri úrovne aplikácie, úprava informačného systému v súvislosti s prechodom na euro sa dotkne všetkých troch úrovní:
- ISOP KP (KP – koncové pracoviská)
- ISOP CP(CP – centrálne pracovisko)
- ISOP MIS (MIS – manažérsky informačný systém) – pripravuje  sa   jednorazový script         na prepočet súm v databáze ISOP MIS na euro

Zabezpečenie úprav informačných systémov na ústredí práce, úradoch práce a v detských domovoch v súvislosti s prechodom na euro sa týka duálneho zobrazovania dávok a príspevkov, služieb zamestnanosti a Európskeho sociálneho fondu, prechodu na menu euro v oblasti ekonomiky, miezd, účtovníctva. Zmena softwarového vybavenia v rámci súčasných informačných systémov na ústredí práce a úradoch práce je zabezpečená a bude prebiehať v troch etapách podľa schváleného vecného a časového harmonogramu v nadväznosti na podpísané zmluvy s dodávateľmi APV (informačný systém pre podporu administrácie, prevádzky, vzájomnej komunikácie a ďalších činností:
I.	etapa – duálne zobrazovanie – zobrazovanie peňažných súm v slovenských korunách a súbežne v eurách. V podmienkach ústredia, úradov práce, sociálnych vecí a rodiny a detských domovov duálne zobrazovanie prebieha od 8. 8. 2008
II.	etapa – úprava aplikácie pre samotný prechod z primárnej meny slovenskej koruny na primárnu menu euro 
III.	etapa – úprava aplikácie v súvislosti so zrušením povinnosti duálneho zobrazovania.

Úprava informačných systémov používaných ústredím práce v súvislosti s prechodom na euro sa týka:
APV ISOP (evidencia poberateľov dávok - informačný systém pre výkon agend dávok štátnej sociálnej podpory a sociálnej pomoci)
	Prechod na euro je riešený Dodatkom č. 2 k Zmluve o dielo zo dňa 15. 5. 2008. Prvá etapa je realizovaná k dátumu 8. 8. 2008. Zmeny obsahujú úpravy APV v súvislosti s potrebou duálneho zobrazovania (duálne zobrazovanie súm na výstupoch pre klientov). Pre túto etapu ostala primárnou menou slovenská koruna, euro sa používa len na účely informovania klientov na tlačových výstupoch. Zmeny zapracované v APV:
-	algoritmus prepočtu zo slovenskej koruny na euro
-	duálne zobrazovanie na vybraných obrazovkách (pre potreby používateľov)
-	úprava tlačových výstupov pre klientov
Druhá etapa riešiaca konverziu a funkcionalitu po 1. 1. 2009 sa nachádza v systéme centrálneho verejného obstarávania MPSVR SR.

APTP (aktívna politika trhu práce)
	Prechod informačného systému aktívnej politiky trhu práce na euro je riešený zmluvou zo dňa 14. 4. 2008. Práce na aktualizácii informačného systému aktívnej politiky trhu práce boli dokončené k 30. 6. 2008. Pre informačný systém aktívnej politiky trhu práce je zapracované duálne zobrazovanie. Druhá etapa riešiaca konverziu dát je pripravená. Tretia etapa opačné duálne zobrazovanie bude pripravená na spustenie k 1. 1. 2009, momentálne je v stave príprav.

Softip Profit (ekonomický balík)
	Prechod informačného systému Softip Profit je riešený zmluvou zo dňa 15. 5. 2008. Duálne zobrazovanie je v rámci informačného systému Softip Profit funkčné od 30. 6. 2008. Odovzdanie APV Softip Profit so zapracovanými zmenami pre konverziu je naplánovaný na 11/2008.

Win IBEU (integrovaný balík ekonomických úloh), Win PAM (pracovníci a mzdy – mzdová agenda), Win POHL (pohľadávky), UCSUMARE (informačný systém určený na sumarizáciu účtovných výkazov a zostáv rozpočtových a príspevkových organizácií)
	Informačné systémy používajú detské domovy. Všetky boli upravené na duálne zobrazovanie od 1. 8. 2008, resp. s prechodom na euro budú pripravené k 1. 1. 2009 v rámci platných zmlúv.

Win ASU (administratívny systém úradu - evidencia pošty)
	Aktuálne je dodaná nová verzia informačného systému so zapracovanými zmenami súvisiacimi s prechodom na euro. Táto verzia nie je nasadená z dôvodu, že uvedená funkcionalita nie je doteraz využívaná.

	Informačné systémy používané ústredím práce, sociálnych vecí a rodiny, kde nie je potrebné riešiť úpravu v súvislosti s prechodom na euro:
PS (evidencia informačných poradenských služieb)
LotusNotes (administratívny informačný systém)
Dochádzkový systém
QlikView (manažérsky informačný systém)
Časové rady PPTP (pasívnej politiky trhu práce), APTP (aktívnej politiky trhu práce) (generovanie časových radov)
CPPS STAT (evidencia psychologicko – poradenských služieb)
MS Office (kancelársky software)

	V podmienkach Sociálnej poisťovne, po základnej analýze bola konverzia informačných systémov rozdelená do troch etáp. V prvej etape boli realizované zmeny súvisiace s duálnym zobrazovaním. V druhej sa realizuje samotná úprava informačných systémov zameraná na prechod na menu euro a tretia  etape bude zameraná na odstránenie duálneho zobrazovania. V súlade s Národným plánom zavedenia eura v Slovenskej republike a v súlade s  Harmonogramom legislatívnych úprav zákonov, postupom prípravy legislatívnych podmienok zavedenia eura Sociálna poisťovňa riešila problematiku prechodu na menu euro v jednotlivých informačných systémoch dodávateľským spôsobom respektíve internými riešiteľskými kapacitami nasledovne:

Dodávateľským spôsobom sú riešené systémy:
1.	APV SYRIUS – informačný systém nemocenského poistenia a lekárskej posudkovej činnosti
2.	IS DAÚP – informačný systém dávkovej agendy úrazového poistenia
3.	IS PvNGP – informačný systém poistenia v nezamestnanosti a garančného poistenia
4.	IS JVP – informačný systém jednotného výberu poistného
5.	SAP FI – informačný systém finančného riadenia
6.	SAP HR – informačný systém personalistiky a miezd
7.	APV pisáreň – integrálna súčasť informačného systému dôchodkového poistenia
8.	APV zrážky – integrálna súčasť informačného systému dôchodkového poistenia

Interné riešiteľské kapacity upravujú systémy:
1.	IS DP – informačný systém dôchodkového poistenia
2.	IS SDS – informačný systém starobného dôchodkového sporenia

	V júni 2007 boli pre úpravu jednotlivých informačných systémov zostavené projektové tímy a určení koordinátori. Následne boli definované požiadavky na konkrétne úpravy informačných systémov a vypracované špecifikácie a požiadavky na dodávateľov, respektíve interných riešiteľov. Po vypracovaní harmonogramov úprav jednotlivých informačných systémov boli úpravy informačných systémov zapracované do zmluvných podmienok s dodávateľmi informačných systémov. Po vykonaní základných úprav aplikačného programového vybavenia jednotlivých informačných systémov a úprav príslušných dátových štruktúr pre režim duálneho zobrazovania, testovaní a predkladaní požiadaviek na úpravu informačných systémov, ktoré vyplynuli z procesu novelizácie zákonov II. skupiny boli vykonané základné úpravy aplikačného programového vybavenia pre prechod na euro. V priebehu augusta 2008 bola spustená  prevádzka duálneho zobrazovania Sk/€ a v súčasnosti prebieha zapracovávanie ďalších úprav do jednotlivých informačných systémov nevyhnutných pre prechod na euro.
 
1.4. Úprava tlačív

	Úprava tlačív aparátu Ministerstva práce, sociálnych vecí a rodiny Slovenskej republiky je v kompetencii útvaru vedúceho služobného úradu. Správne upravené tlačivá a  formuláre bolo potrebné zabezpečiť pre pokladňu v súvislosti s realizáciou hotovostných platieb, vyúčtovaním cestovných náhrad, preddavkov a ďalšími činnosťami. Časť tlačív, ktoré vydáva odbor správy a prevádzky je v súčasnosti už upravených na duálne zobrazovanie. Ostatné tlačivá a formuláre sú zabezpečované nákupom od externých dodávateľov, ktorých tlačivá spĺňajú všetky štandardy úprav v súvislosti s prechodom na euro.
	Ústredie práce, sociálnych vecí a rodiny vykonalo inventarizáciu používaných tlačív v rámci svojej pôsobnosti, na úradoch práce, sociálnych vecí a rodiny a v detských domovoch. Na základe týchto zistení bola spracovaná požiadavka na zabezpečenie nových (upravených) tlačív a formulárov v súvislosti s prechodom  na menu euro.
	V rámci potrebných zmien týkajúcich sa používaných tlačív v súvislosti so zavedením eura Sociálna poisťovňa vykonala analýzu tlačív. Boli presne definované všetky tlačivá a formuláre používané v Sociálnej poisťovni, ktoré je potrebné v súvislosti so zavedením eura upraviť. Objednávky tlačív realizuje Sociálna poisťovňa štvrťročne, čomu predchádza definovanie konkrétnych zmien na jednotlivých tlačivách v súvislosti s jednotlivými etapami procesu zavedenia eura (zavedenie duálneho zobrazovania s primárnou menou slovenská koruna, prechod na menu euro a duálne zobrazovanie s primárnou menou euro a odstránenie duálneho zobrazovania). V termíne do 30. 4. 2008 boli potrebné zmeny tlačív v súvislosti so zavedením I. etapy duálneho zobrazovania presne zadefinované. Upravené tlačivá boli dodané včas a Sociálna poisťovňa ich zaradila do obehu v priebehu augusta 2008.

1.5. Vzdelávanie a príprava zamestnancov v rezorte práce, sociálnych vecí a rodiny Slovenskej republiky

	Akčný plán úloh pre zavedenie eura stanovil úlohu: Zabezpečiť realizáciu školení pracovníkov v rámci rezortu s výkonom pracovnej činnosti súvisiacim so zavedením eura. Ide najmä o zabezpečenie priebežných školení a poskytovanie aktuálnych informácií týkajúcich sa procesu zavedenia eura v Slovenskej republike  za spolupráce Ministerstva financií Slovenskej republiky a Národnej banky Slovenska v nadväznosti na komunikačnú stratégiu. 
	V služobnom úrade Ministerstva práce, sociálnych vecí a rodiny Slovenskej republiky sa uplatňuje systémový prístup k vzdelávaniu zamestnancov v členení podľa jednotlivých cieľových skupín a vo väzbe na potrebu ďalšieho prehlbovania odborných vedomostí zamestnancov podľa aktuálnych požiadaviek jednotlivých organizačných útvarov. Medzi ťažiskové témy, ktoré boli zadefinované v pláne vzdelávania zamestnancov Ministerstva práce, sociálnych vecí a rodiny Slovenskej republiky sa zaradil proces zavedenia eura. Z individuálnych plánov vzdelávania štátnych zamestnancov na rok 2008 vyplynula požiadavka zaradiť cca 15 zamestnancov na školenie tematicky orientované na problematiku zavedenia eura. Osobný úrad  v tejto súvislosti spolupracuje s Centrom vzdelávania Ministerstva práce, sociálnych vecí a rodiny Slovenskej republiky  a Školiacim  strediskom Ministerstva financií Slovenskej republiky. Zamestnanci Ministerstva práce, sociálnych vecí a rodiny Slovenskej republiky sa zúčastňujú jednak vzdelávacích aktivít súvisiacich so zavedením meny euro v Slovenskej republike a osobitne  so zameraním na problematiku odmeňovania za prácu, cestovných náhrad, inventarizácie majetku atď.  
	V podmienkach ústredia bol vypracovaný návrh odborných vzdelávacích aktivít určených  pre zamestnancov ústredia a zamestnancov prvého kontaktu úradov v súvislosti s prechodom na menu euro podľa požiadaviek jednotlivých organizačných útvarov ústredia a úradov práce, sociálnych vecí a rodiny. Vzdelávacie aktivity ústredia a úradov práce, sociálnych vecí a rodiny v súvislosti s prechodom na euro boli realizované nasledovnou formou: 
1.	Medzinárodná  konferencia   Euro – social   (odborná  prednáška, zastúpenie  – vrcholoví predstavitelia Ústredia práce, sociálnych vecí a rodiny) 
2.	Metodické dni s koordinátormi úradov práce, sociálnych vecí a rodiny
3.	Školenie k zavedeniu eura v Prešovskom a Košickom samosprávnom kraji 
4.	Metodické dni na úradoch práce, sociálnych vecí a rodiny pre zamestnancov prvého kontaktu 
5.	Metodický deň pre zamestnancov 
6.	Prezentácia euro a detské domovy – riaditelia detských domovov
7.	Pracovné stretnutie Euro komisie so splnomocnencom vlády pre zavedenie eura v Slovenskej republike
8.	Pracovné stretnutie a konferencia – Efektívne komunikačné aktivity v súvislosti                  so zavedením eura (Brusel)
9.	Rezortná konferencia Ministerstva práce, sociálnych vecí a rodiny Slovenskej republiky k zavedeniu eura 
10.	Pre  efektívne  osvojenie  si procesu zavedenia eura – zverejnenie základných dokumentov  a informácii  o  krokoch ústredia v súvislosti  so   zavedením eura  na  intranetovej stránke 
11.	Školenie – Euro v účtovníctve – vybraní zamestnanci sekcie ekonomiky
12.	Školenia, semináre a konferencia Ministerstva práce, sociálnych vecí a rodiny Slovenskej republiky v nadväznosti na Projekt financovaný z prostriedkov Svetovej banky
13.	Školenie – Euro economic and social tour (Norimberg) 
14.	Metodický deň pre vedúcich zamestnancov pracovísk Ústredia práce, sociálnych vecí a rodiny
15.	Prezentácia – Prechod APV ISOP na euro 
16.	Prezentácia – Prechod na Euro v podmienkach Slovenskej pošty, a.s.

Sociálna poisťovňa uskutočňuje v súvislosti so zavedením eura pre svojich zamestnancov niekoľko druhov vzdelávacích aktivít. Presnými informáciami o zavedení eura v Slovenskej republike a informáciami o zmenách v oblasti sociálneho poistenia v súvislosti s prechodom na euro musia prioritne disponovať zamestnanci prvého kontaktu. Na tému ochranných prvkov nových bankoviek budú v novembri 2008 v spolupráci s Ministerstvom práce, sociálnych vecí a rodiny Slovenskej republiky organizované školenia pre zamestnancov pokladní ústredia a pobočiek Sociálnej poisťovne. Zamestnanci odborných útvarov boli školení v jednotlivých oblastiach pôsobnosti Sociálnej poisťovne k nasledovným témam:

Školenia o prechode na euro zamerané na duálne zobrazovanie v oblasti dôchodkového poistenia:
-	školenie zamestnancov sekcie dôchodkového poistenia v súvislosti s úpravou programového vybavenia AIS SP (pisáreň)
-	školenie vybraných zamestnancov odboru dôchodkových dávok a odboru zahraničných agend (dávková časť)
-	školenie vybraných zamestnancov odboru dôchodkových dávok a odboru zahraničných agend (likvidačná časť)
-	školenie vedúcich zamestnancov útvarov dôchodkového poistenia pobočiek Sociálnej poisťovne

Školenia v oblasti nemocenského poistenia: 
-	školenia vedúcich  útvarov  nemocenského  poistenia  pobočiek  Sociálnej  poisťovne – Informácia o Národnom pláne zavedenia eura v Slovenskej republike a harmonogram úloh Sociálnej poisťovne v roku 2007 a 2008 v súvislosti s prípravou na zavedenie eura
-	školenie vedúcich útvarov nemocenského  poistenia pobočiek Sociálnej  poisťovne – Príprava na prechod Sociálnej  poisťovne na menu euro za oblasť nemocenských dávok
-	školenie vedúcich útvarov nemocenského  poistenia pobočiek Sociálnej  poisťovne – Zákon č. 659/2007 Z. z. o zavedení meny euro v Slovenskej republike a o zmene a doplnení niektorých zákonov a vyhláška Ministerstva práce, sociálnych vecí a rodiny Slovenskej republiky č. 251/2008 Z. z. I. etapa zavedenia eura v podmienkach Sociálnej poisťovne za nemocenské dávky (príprava na duálne zobrazovanie nemocenských dávok)  

Školenia v oblasti úrazového poistenia: 
-	školenie vedúcich útvarov úrazového poistenia pobočiek Sociálnej poisťovne – Prípravné práce súvisiace so zavedením eura v oblasti úrazového poistenia 
-	školenie vedúcich útvarov úrazového poistenia pobočiek Sociálnej poisťovne – Legislatívne predpisy upravujúce zavedenie eura v Slovenskej republike  

Školenia v oblasti poistenia v nezamestnanosti a garančného poistenia: 
-	školenie vedúcich útvarov poistenia v nezamestnanosti a garančného poistenia pobočiek Sociálnej poisťovne – Informácia o národnom pláne zavedenia eura v Slovenskej republike 
-	školenie vedúcich útvarov poistenia v nezamestnanosti a garančného poistenia pobočiek Sociálnej poisťovne – Príprava Sociálnej poisťovne na menu euro za oblasť dávky v nezamestnanosti a dávky garančného poistenia 
-	školenie vedúcich útvarov poistenia v nezamestnanosti a garančného poistenia pobočiek Sociálnej poisťovne – Zákon č. 659/2007 Z. z. o zavedení meny euro v Slovenskej republike a o zmene a doplnení niektorých zákonov
-	školenie vedúcich útvarov poistenia v nezamestnanosti a garančného poistenia pobočiek Sociálnej poisťovne – Vyhláška Ministerstva práce, sociálnych vecí a rodiny Slovenskej republiky č. 251/2008 Z. z. a príprava na duálne zobrazovanie dávky v nezamestnanosti a dávky garančného poistenia 

	V oblasti výberu poistného sa k problematike výberu poistného na sociálne poistenie v súvislosti so zavedením meny euro uskutočnila pracovná porada sekcie ekonomiky Sociálnej poisťovne, ústredia a útvarov poistného pobočiek Sociálnej poisťovne dňa 19. júna 2008. Táto problematika bude ústrednou témou pracovnej porady týchto útvarov, ktorá sa uskutoční v dňoch 16. – 17. októbra 2008.

1.6. Výdavky súvisiace so zavedením eura

Návrh rozpočtu kapitoly Ministerstva práce, sociálnych vecí a rodiny Slovenskej republiky na rok 2007 bol spracovaný v čase, keď ešte nebolo definitívne rozhodnuté o prechode slovenskej meny na menu euro. Z tohto dôvodu neboli v rozpočte Ministerstva práce, sociálnych vecí a rodiny Slovenskej republiky vyčlenené prostriedky na proces zavedenia eura. Napriek tejto skutočnosti bol v priebehu roka 2007 vytvorený priestor na plnenie úloh súvisiacich so zavedením eura vo výške 550 tis. Sk. Nakoľko intenzívna príprava na zavedenie eura a plnenie jednotlivých bodov vyplývajúcich z Akčného plánu úloh Ministerstva práce, sociálnych vecí a rodiny Slovenskej republiky prebieha v roku 2008 v rozpočte kapitoly Ministerstva práce, sociálnych vecí a rodiny Slovenskej republiky na rok 2008 bola v rámci programu tvorba a implementácia politík a sociálna inklúzia rozpočtovaná suma v celkovom objeme 47,466 mil. Sk. Pre  aparát Ministerstva práce, sociálnych vecí a rodiny Slovenskej republiky bola vyčlenená suma 6,3 mil. Sk, pričom  stav čerpania k 15. 9. 2008 bol v objeme 4,5 mil. Sk (71,4%). Tieto prostriedky boli použité najmä na úpravu informačných systémov v súvislosti s prechodom na euro v rámci aparátu ministerstva a na dotácie poskytnuté občianskym združeniam na vydávanie časopisov tematicky zameranými na problematiku eura. V rámci príprav na zavedenie eura v Slovenskej republike je pre Ministerstvo práce, sociálnych vecí a rodiny Slovenskej republiky dôležité, aby každý subjekt rezortu bol včas, správne a v dostatočnom rozsahu informovaný o všetkých súvislostiach, ktoré pre neho vyplývajú z procesu prechodu na menu euro. Pre tento účel Ministerstvo práce, sociálnych vecí a rodiny Slovenskej republiky pripravilo Projekt technickej podpory rozvoja ľudského kapitálu v celkovej výške 7 466 tis. Sk financovaný z úveru Svetovej banky. Projekt je zameraný na efektívne vzdelávanie, školenia, podporné aktivity a obstaranie pomôcok pre plynulý prechod na menu euro v rezorte.
	Ústredie práce, sociálnych vecí a rodiny predložilo požiadavku na vyčlenenie dostatočnej sumy finančných prostriedkov v súvislosti s prechodom na euro. Prioritnou požiadavkou sa stala  úprava informačných systémov. Na základe spracovanej koncepcie úprav informačných systémov, časového harmonogramu a odhadu výšky finančných prostriedkov, ktoré si úprava informačných systémov vyžiada, bol na rok 2008 vyčlenený celkový objem prostriedkov v sume 26 441 tis. Sk. Uzatvorené zmluvy, ktoré riešia konverziu informačných systémov predstavujú sumu finančných prostriedkov v celkovom objeme 22 287 tis. Sk. Rozdiel plánovaných výdavkov a výšky výdavkov vyplývajúcich z uzatvorených zmlúv s dodávateľmi predstavuje sumu v objeme 4 154 tis. Sk, ktoré budú v prípade vzniku dodatočných výdavkov použité na tento účel. Do celkovej sumy sú zahrnuté aj výdavky na rok 2008 vo výške 1 650 tis. Sk, ktoré by mali uhradiť úrady práce, sociálnych vecí a rodiny Slovenskej pošte, a.s. z dôvodu zvýšenia ceny poštovného v súvislosti s duálnym zobrazovaním vyplatených dávok. Duálne zobrazovanie výšky vyplatenej dávky  na doručovacích poukazoch zabezpečila Slovenská pošta, a.s.

	Skutočné čerpanie výdavkov sústavy ústredia práce, sociálnych vecí a rodiny súvisiacich so zavedením eura za roky 2007 a 2008 je nasledovné:

Rok	Plánované výdavky	Čerpanie	Čerpanie %	
2007	0 	12 010,66 	–	
2008	26 441 000 	8 348 010, 47 	31, 57 %	
Spolu	26 441 000 	8 360 021, 13 	31, 61 %	

	Skutočné čerpanie finančných prostriedkov za rok 2007 a 2008 – k 15. 9. 2008 predstavuje čiastku 8 360 tis. Sk (31,61 %). V roku 2007 došlo k čerpaniu finančných prostriedkov v objeme 12 010,66 Sk. V roku 2008 boli finančné prostriedky zatiaľ čerpané v sume 8 348 tis. Sk.  
	Vplyv zavedenia eura bol zakomponovaný do návrhu rozpočtu kapitoly na rok 2009 v celkovom objeme 80,0 mil. Sk.

	Rozpočet Sociálnej poisťovne bol rovnako spracovaný a predložený Ministerstvu financií Slovenskej republiky pred rozhodnutím o zavedení meny euro na Slovensku.  Z tohto dôvodu v rozpočte neboli definované menovité úlohy a ich finančné vyjadrenie. Sociálna poisťovňa v priebehu roku  2007 predložila zoznam opatrení, ktoré v súvislosti so zavedením eura, bude potrebné zrealizovať. Jednotlivé úlohy sa týkali hlavne oblasti úpravy informačných systémov a vytvorenie plne funkčného prostredia. Vo vypracovaných podkladoch bol definovaný rozsah úprav, harmonogram plnenia a predpokladaná výška finančných prostriedkov, ktoré si úprava IS vyžiada. Následne bola vypracovaná analýza rozpisu rozpočtu správneho fondu v roku 2007. V nadväznosti na finančné možnosti boli s dodávateľmi informačných systémov uzatvorené zmluvné vzťahy, ktoré umožnili Sociálnej poisťovni vstúpiť do záväzkov, ktoré sú v rozpočte finančne kryté, výsledkom čoho bola skutočnosť, že predmet plnenia zmluvných vzťahov a následné finančné krytie z rozpočtu správneho fondu bolo kumulované v roku 2008. Predpokladaný objem výdavkov Sociálnej poisťovne na úpravu informačných systémov spojených s prechodom na euro by mal dosiahnuť výšku 440 mil. Sk. 
	K najvýznamnejším zmenám z hľadiska finančného dopadu, ku ktorým v oblasti sociálneho poistenia dôjde pri konverzii na euro je zmena zaokrúhľovania vymeriavacích základov, dávok sociálneho poistenia a poistného, ktoré boli doposiaľ zaokrúhľované na celé koruny nahor. Po zavedení meny euro budú v zmysle zákona č. 461/2003 Z. z. o sociálnom poistení, ktorého novela je súčasťou zákona č. 659/2007 Z. z. o zavedení meny euro v Slovenskej republike, vyplácané dávky zaokrúhľované na 10 eurocentov nahor a uhrádzané poistné zaokrúhľované na 10 eurocentov nadol v prospech občana. Ďalej, vymeriavací základ bude zaokrúhľovaný na 1 eurocent nahor. Preto z dôvodu zmeny zaokrúhľovania poistného a dávok sociálneho poistenia v prospech platiteľa poistného, respektíve príjemcu dávky, príde k výpadku príjmov, resp. k zvýšeniu výdavkov Sociálnej poisťovne s celkovým bilančným dopadom 664,0 mil. Sk ročne.

1.7. Komunikácia a sprostredkovanie informácii občanom v procese zavedenia eura

	Zvládnutie procesu zavedenia eura v rezorte práce, sociálnych vecí a rodiny je mimoriadne dôležité a zároveň náročné. Predovšetkým preto, že je to rezort, do pôsobnosti ktorého patrí zabezpečenie dôstojnej práce, dôstojnej staroby a dôstojného života všetkých občanov, pričom musí brať osobitný zreteľ na citlivé (rizikové) cieľové skupiny obyvateľstva. Patria sem napríklad starší a starí ľudia, osoby s rôznymi druhmi zdravotného postihnutia – telesne, mentálne postihnutí, nevidiaci, nepočujúci, osoby s duševnými poruchami a poruchami správania, obyvatelia domovov sociálnych služieb, deti v detských domovoch, klienti resocializačných zariadení, príslušníci marginalizovanej rómskej komunity, sociálne znevýhodnení občania, občania v hmotnej núdzi, nezamestnaní atď. Tento početne rozsiahly a rôznorodý okruh osôb patrí ku klientom Ústredia práce, sociálnych vecí a rodiny a jeho úradov, ako aj Sociálnej poisťovne a jej miestne príslušných pobočiek. Pre úspešné zavedenie eura je preto dôležité, aby každý jednotlivec bol včas a správne informovaný o všetkých zmenách súvisiacich so zavedením eura v SR. Ku komunikačným nástrojom príprav na  zavedenie eura  celoplošne vo všeobecnosti patria informácie v médiách, univerzálny informačný materiál pre každú domácnosť, internetová stránka, rôzne brožúry, letáky, plagáty, billboardy, audiovizuálne materiály, bezplatná telefonická informačná linka a ďalšie. Pre citlivé (rizikové) cieľové skupiny sa volili adresnejšie komunikačné kanály a informačné materiály, zrozumiteľné a účinné pre jednotlivé cieľové skupiny obyvateľstva. V súvislosti s prechodom na euro oddelenie pre komunikáciu a styk s verejnosťou Ministerstvo práce, sociálnych vecí a rodiny Slovenskej republiky ako hlavný koordinátor komunikačných aktivít v rezorte práce, sociálnych vecí a rodiny pripravilo na základe spracovaného rezortného plánu komunikačných aktivít zameraných jednak na jednotlivcov a širokú verejnosť, ako aj na zamestnancov pracujúcich v rezorte práce, sociálnych vecí a rodiny a jednotlivé subjekty rezortu (vládne i mimovládne organizácie).
1.	Celoslovenská konferencia rezortu práce, sociálnych vecí a rodiny k zavedeniu eura v Slovenskej republike
2.	Semináre organizované pre zamestnancov rezortu, terénnych pracovníkov a pre reprezentantov mimovládnych organizácií v krajských mestách. Obsahom budú informácie a metodické odporúčania zamerané na prijaté opatrenia a legislatívu v oblasti práce, sociálnych vecí a rodiny v súvislosti s procesom zavedenia eura (8 krajských miest). Seminár pre zamestnancov rezortu, ktorí prichádzajú do kontaktu s hotovosťou, bude rozšírený o informácie spojené s rozlišovaním pravosti eurobankoviek a euromincí.
3.	Priebežná publikácia článkov na tému zavedenia eura v rezortných tlačených materiáloch a časopisoch. V časopise Sociálna politika a zamestnanosť Ministerstvo práce, sociálnych vecí a rodiny Slovenskej republiky v spolupráci s Ústredím práce, sociálnych vecí a rodiny v pravidelnej rubrike venovanej problematike zavedenia eura poskytuje v každom čísle široké spektrum užitočných informácií.  
4.	Uverejňovanie aktuálnych informácií týkajúcich sa zavedenia eura v rezorte               za pomoci širokej škály masovokomunikačných prostriedkov. Prípravou informačných materiálov sa zaoberajú odborníci tlačových a mediálnych útvarov Ministerstva práce, sociálnych vecí a rodiny Slovenskej republiky, Sociálnej poisťovne a Ústredia práce, sociálnych vecí a rodiny. 
5.	Tlačové konferencie k aktuálnym témam 
6.	Organizácia pracovných stretnutí a workshopov 
7.	Priebežná aktualizácia informácií k zavedeniu eura na internetových stránkach Ministerstva práce, sociálnych vecí a rodiny Slovenskej republiky, spolupráca so Sociálnou poisťovňou a Ústredím práce, sociálnych vecí a rodiny. 
8.	Aktívna telefónna linka a e-mail pre poskytovanie informácií súvisiacich so zavedením eura v rezorte. 
9.	Zoznam najčastejšie kladených otázok (FAQ) a odpovedí je k dispozícii na internete, rovnako ako ďalšie informácie o zavedení eura.
10.	Ďalšie aktivity zamerané na rizikové (citlivé) cieľové skupiny obyvateľov: seniori, nevidiaci a slabozrakí občania, nepočujúci, osoby s mentálnym postihnutím a duševnými poruchami, klienti zariadení sociálnych služieb, resocializačných zariadení, Rómovia, deti v detských domovoch, žiadatelia o azyl atď.
11.	Spolupráca s kanceláriou Splnomocnenkyne vlády Slovenskej republiky pre rómske komunity, ako aj s Národnou radou občanov so zdravotným postihnutím Slovenskej republiky a viacerými mimovládnymi organizáciami (Jednota dôchodcov na Slovensku, Únia nevidiacich a slabozrakých Slovenska, Asociácia tlmočníkov posunkovej reči nepočujúcich, Združenie na pomoc ľuďom s mentálnym postihnutím atď.). 
12.	Príprava tlačových materiálov – letáky, brožúry na informovanie verejnosti, osobitne citlivých (rizikových) cieľových skupín o procese zavedenia eura na Slovensku, s dôrazom na sociálnu oblasť, dôchodky, pomoc štátu sociálne znevýhodneným a  zdravotne postihnutým občanom, starším ľuďom, marginalizovaným komunitám (Rómovia), osobám v zariadeniach sociálnych služieb, problematiku zamestnanosti, práce a miezd. Pripravované tlačené materiály možno rozdeliť na:

Letáky s problematikou Ústredia práce, sociálnych vecí a rodiny 
1.	Resocializačný príspevok a euro                                                                    
2.	Dávka v hmotnej núdzi, príspevky k dávke a euro                                     
3.	Dotácie na stravu a školské potreby, motivačný príspevok a euro             
4.	Náhradné výživné a euro                                                                                            
5.	Príspevky na podporu náhradnej starostlivosti o dieťa a euro                  
6.	Príspevky na kompenzáciu, príspevky za opatrovanie a euro                    
7.	Štátne sociálne dávky a euro                                                                           
Letáky s problematikou Sociálnej poisťovne
1.	Platenie poistného na sociálne poistenie, príspevkov na starobné dôchodkové sporenie a euro
2.	Nemocenské dávky a úrazové dávky, dávky v nezamestnanosti a dávky garančného poistenia a euro                                                                                                  
3.	Euro a dôchodky                                                                                         
Letáky ostatné – Ministerstva práce, sociálnych vecí a rodiny Slovenskej republiky
1.	Rezort a euro                                                                                                    
2.	Euroinformácie do vrecka (kartička s eurokalkulačkou)                                    
3.	Rómovia a euro                                                                                                
4.	Informačné koleso a euro (pre Rómov)                                                                              
5.	Seniori a euro 
6.	Migranti a utečenci a euro
13. Ďalšie tlačoviny a iné aktivity                                                                        
1.	Brožúra o krokoch rezortu v procese zavedenia eura 
2.	Brožúra v tzv. univerzálnom jazyku (easy to read) o vplyve zavedenia eura na oblasť pôsobnosti rezortu práce, sociálnych vecí a rodiny 
3.	Brožúra o zavedení eura v rezorte práce, sociálnych vecí a rodiny v Braillovom písme pre nevidiacich a slabozrakých občanov 
4.	DVD pre nepočujúcich o zavedení euromeny v rezorte                                                                              
5.	Celoslovenské semináre pre nevidiacich – tréning používania šablón na rozpoznávanie eurobankoviek a euromincí   
6.	Školenie pre rómskych novinárov                                           
    
	Ústredie a úrady práce, sociálnych vecí a rodiny vypracovali plány komunikačných aktivít, ktoré plne zohľadnili regionálnu diferenciáciu a potreby. Na každom úrade je určená kontaktná osoba, ktorá bude poskytovať informácie súvisiace s prechodom na menu euro. Euro komisia pre zavedenie eura v podmienkach ústredia úzko spolupracovala na príprave komunikačného plánu Ministerstva práce, sociálnych vecí a rodiny Slovenskej republiky.
Systém komunikácie je tvorený:
1.	aktivitami pre zamestnancov ústredia, úradov a detských domovov v ich zriaďovateľskej  pôsobnosti
-	brožúra 
-	euro inform servis (aktuálne elektronické zasielanie informácií Euro komisie ústredia zamestnancom)
-	intranet 
-	časopis (pravidelná mesačná rubrika – Euro naša mena v časopise Sociálna politika a zamestnanosť)
-	pracovné stretnutia, workshopy 
-	zverejňovanie informácií na verejne prístupných miestach ústredia a úradov  
2.	aktivitami pre klientov ústredia a úradov
-	tlačové konferencie
-	internet
-	letáky a tlačené materiály (štátne sociálne dávky a euro, dávka v hmotnej núdzi a príspevky k dávke a euro, príspevky na podporu náhradnej starostlivosti o dieťa a euro, dotácie na stravu, školské potreby a motivačný príspevok a euro, resocializačný príspevok a euro, náhradné výživné a euro, peňažné príspevky na kompenzáciu, peňažný príspevok za opatrovanie a euro)
-	„orientačná kalkulačka“ na prepočet jednotlivých dávok, príspevkov a kompenzácií  
3.	aktivitami pre deti z detských domovov
-	Euro pexeso
-	Euro brožúrka pre deti (rozprávka, história, druhy bankoviek, mincí, slovník) 
-	Euro brožúrky, leporelá, plagáty bankoviek a mincí (Národná banka Slovenska) 

	Vzhľadom na komplexnosť zmien v oblasti sociálneho poistenia, ako aj charakter služieb, ktoré Sociálna poisťovňa poskytuje, kladie veľký dôraz na informovanie svojich klientov. V zmysle Plánu komunikačných aktivít Sociálnej poisťovne v súvislosti s prechodom na euro vytvorila Sociálna poisťovňa na svojej internetovej stránke osobitý banner k problematike zavedenia eura, ktorý obsahuje informácie pre poberateľov dávok a platiteľov poistného, otázky a odpovede k problematike, ako aj kalkulačku pre prepočet slovenských korún na eurá. Dňa 3. 6. 2008 bola v Sociálnej poisťovni uskutočnená úvodná tlačová beseda o prechode na euro a 21. 6. 2008 bol Deň Sociálnej poisťovne, v rámci ktorého boli klienti informovaní aj o zavedení eura v oblasti sociálneho poistenia. Okrem ďalších tlačových besied či publikovania článkov v časopise Národné poistenie je taktiež plánované iniciovanie tematických príloh v denníkoch, mesačníkoch a elektronických médiách i tematických relácií o eure a vplyve prechodu na dávky sociálneho poistenia atď.
	Najdôležitejším prostriedkom informačnej kampane sú však duálne zobrazovania rozhodnutí a výziev, oznámenia a letáky, ktoré sú zasielané poberateľom dávok a platiteľom poistného, nakoľko ide o adresné informácie doručené všetkým klientom v Sociálnej poisťovne.
	Sociálna poisťovňa duálne zobrazuje sumu dôchodku v rozhodnutiach o priznaní alebo zmene sumy dôchodku. S duálnym zobrazovaním sumy dôchodku Sociálna poisťovňa začala v súlade so zákonom o zavedení meny euro v Slovenskej republike mesiac po dni zverejnenia konverzného kurzu a duálne zobrazovať sumu dôchodku uvedenú v takýchto rozhodnutiach bude do konca roku 2009. Okrem duálneho zobrazovania v rozhodnutiach zašle SP dôchodcom v termíne august – november 2008 celkovo 1 258 000 Oznámení o sume dôchodkovej dávky v eurách, ktoré obsahujú sumu dôchodkovej dávky v eurách, hodnotu konverzného kurzu, ako aj všeobecné informácie o eurových bankovkách a eurových minciach, duálnom zobrazovaní a prepočte dôchodkových dávok. Spolu s oznámením o sume dôchodkovej dávky v eurách,  ktoré je zasielané poberateľom dôchodkových dávok žijúcim mimo územia SR, a ktorým sa dôchodok poukazuje v hotovosti, sa zasiela aj Žiadosť o poukazovanie dôchodkových dávok z dôchodkového poistenia SR na účet v banke. Do 10. 9. 2008 Sociálna poisťovňa zaslala 771 300 oznámení.
Duálne zobrazovanie je aj súčasťou rozhodnutí vo veciach dávok nemocenského poistenia, dávok úrazového poistenia, dávky poistenia v nezamestnanosti a dávok garančného poistenia. Rozhodnutia sú upravené na účely duálneho zobrazovania a vydávajú sa priebežne v rozhodovacej činnosti pobočiek Sociálnej poisťovne a aj ústredia Sociálnej poisťovne.
	Príjemcovia, ktorí poberali nemocenské dávky a  úrazové dávky a na rozhodnutí nemali informáciu o sume dávky v eurách, dostali písomné oznámenie, ktoré obsahovalo informáciu o spôsobe prepočtu úrazovej dávky alebo nemocenskej dávky na eurá, spôsob jej zaokrúhľovania a konverznom kurze.
	V termíne do 10. 9. 2008 bolo zaslaných 61 649 oznámení a 54 611 rozhodnutí s duálnou informáciou o spôsobe prepočtu dávky na eurá poberateľom nemocenských dávok, 5 300 valorizačných rozhodnutí s duálnou sumou úrazovej renty a pozostalostnej úrazovej renty poberateľom úrazových dávok, 18 918 oznámení a  8 322 rozhodnutí  s  duálnou informáciou o sume dávky v eurách poberateľom dávky v nezamestnanosti a 489 rozhodnutí s duálnou informáciou o sume dávky garančného poistenia v eurách.
Sociálna poisťovňa duálne zobrazuje aj konečné sumy poistného, pokuty, penále v rozhodnutiach, ktorými predpisuje dlžnú sumu poistného, pokutu alebo penále, pričom vo výrokovej časti rozhodnutia uvádza konečnú sumu v slovenských korunách a v odôvodnení rozhodnutia sumu v slovenských korunách a na informatívne účely aj v eurách. Duálne zobrazené sú aj konečné sumy vo výzvach. Okrem toho budú osobitným listom, zaslaným miestne príslušnými pobočkami Sociálnej poisťovne na adresu, detailne usmernené všetky samostatne zárobkovo činné osoby (cca. 270 000), všetky dobrovoľne poistené osoby (cca 99 000) a tí zamestnávatelia, ktorí zamestnávajú menej ako 9 zamestnancov (cca 75 000), ako sa postupuje pri platení poistného na sociálne poistenie a príspevkov na starobné dôchodkové sporenie v súvislosti s prechodom na menu euro od 1. 1. 2009. Pre zamestnávateľov, ktorí zamestnávajú 9 a viac zamestnancov, ktorí so Sociálnou poisťovňou komunikujú výlučne elektronicky, bude toto usmernenie uverejnené na internetovej stránke Sociálnej poisťovne a na stránke systému Elektronický zber údajov. 
	K ďalším informačným materiálom patria informačné letáky, ktoré Sociálna poisťovňa pripravila pre svojich klientov v spolupráci s Ministerstvom práce, sociálnych vecí a rodiny Slovenskej republiky. Ide o letáky: nemocenské dávky, úrazové dávky, dávky v nezamestnanosti a dávky garančného poistenia a euro, ktorý obsahuje základné informácie súvisiace so zavedením meny euro, ako aj základné zásady, podrobnosti duálneho zobrazovania, praktické príklady výpočtu a zaokrúhľovania dávok, a ktorý vyjde v náklade cca 750 000 ks. Letáky budú k dispozícii klientom v pobočkách Sociálnej poisťovne, úradoch práce, sociálnych vecí a rodiny, zdravotníckych zariadeniach a na poštách. V spolupráci s Ministerstvom práce, sociálnych vecí a rodiny Slovenskej republiky bol pripravený aj euroleták s informáciami z oblasti výberu poistného.

2. 1. Riziká a dopady v procese zavedenia eura
	Ministerstvo práce, sociálnych vecí a rodiny Slovenskej republiky v súvislosti s prechodom na menu euro v rezorte zaviedlo systém monitorovania potenciálnych hrozieb a predpokladov vzniku rizikových situácií, ktoré by mohli nastať jednak na strane občanov a rovnako aj na strane jednotlivých  inštitúcií.    
	Na základe analýzy problémových oblastí v procese zavedenie eura boli v rezorte práce, sociálnych vecí a rodiny identifikované potenciálne riziká a nedostatky. K prvým rizikám v procese zavedenia eura patrila hrozba oneskoreného špecifikovania potrebných úprav v informačných systémoch, ktoré by neposkytovalo dostatočný časový horizont na uskutočnenie potrebnej konverzie. Toto oneskorenie mohlo byť spôsobené neskorým, alebo nedostatočným novelizovaním predpisov a základných právnych noriem upravujúcich činnosť Ministerstva práce, sociálnych vecí a rodiny Slovenskej republiky, Ústredia práce, sociálnych vecí a rodiny a Sociálnej poisťovne v súvislosti so zavedením eura v Slovenskej republike.
	Aktívnou účasťou všetkých organizačných útvarov Ministerstva práce, sociálnych vecí a rodiny Slovenskej republiky, Ústredia práce, sociálnych vecí a rodiny, Sociálnej poisťovne a ostatných subjektov rezortu práce, sociálnych vecí a rodiny na legislatívnom procese prípravy návrhov právnych predpisov súvisiacich so zavedením eura a týkajúcich sa rezortu práce bolo toto riziko odstránené. Novela zákona č. 461/2003 Z. z. o sociálnom poistení definovala základné zmeny v oblasti sociálneho poistenia ako zaokrúhľovanie dávok a poistného a umožnila tak začať so základnými zmenami informačných systémov. Toto riziko bolo plne odstránené včasným vydaním vyhlášky Ministerstva práce, sociálnych vecí a rodiny Slovenskej republiky č. 251/2008 Z. z., ktorá detailne upravila zavedenie eura v rezorte.
	Ďalším rizikom, ktoré bolo v rezorte práce, sociálnych vecí a rodiny identifikované, bola prípadná neschopnosť výplaty dávok sociálneho poistenia v prvých dňoch po zavedení eura v súvislosti s časom potrebným na spustenie systémov v novej mene euro, či v súvislosti s nedostatkom obeživa. Nakoľko hrozil posun výplatných termínov v období po vianočných sviatkoch, keď občania disponujú zníženou výškou hotovosti, a zároveň tesne po zavedení eura, keď budú občania na negatívne zmeny najcitlivejší, patrilo zabezpečenie výplaty dávok sociálneho poistenia načas k prioritným úlohám. Preto bolo v priebehu roku 2007 a 2008 uskutočnených viacero rokovaní Sociálnej poisťovne so Slovenskou poštou, a.s., Slovenskou bankovou asociáciou a komerčnými bankami. V spolupráci so Slovenskou poštou, a.s. boli nastavené informačné systémy, výmena údajov, zúčtovanie a ďalšie procesy v oboch inštitúciách, ako aj dohodnuté poskytnutie zálohy Slovenskej pošte, a.s. na predzásobenie sa euro obeživom na prvé dni splatnosti tak, aby bola zabezpečená výplata dávok v národnom okruhu, ako aj v okresnom okruhu načas. Pri dôchodkoch poukazovaných príjemcovi prostredníctvom Slovenskej pošty, a.s. v prvých dňoch januára 2009 (splatnosť 2; 4; 6), teda nedôjde z dôvodu prechodu na menu euro k posunu v termíne vyplatenia dôchodku. Nakoľko termíny splatnosti 4. a 6. 1. 2009 pripadnú na dni pracovného pokoja, presunú sa výplatné termíny v týchto prípadoch štandardným spôsobom na 5. a 7. 1. 2009.
	Ani po niekoľkých rokovaniach so Slovenskou bankovou asociáciou a komerčnými bankami nebolo možné úplne zabrániť riziku oneskoreného pripísania dávok na účty poberateľov. Nakoľko 2. 1. 2009 bude „nebankový deň“ a informačné systémy bánk nebudú ešte spustené v novej mene a keďže nasledujúce dni sú dňami pracovného pokoja, budú dôchodky so splatnosťou 2. v mesiaci pripísané na bankové účty až v pondelok 5. 1. 2009. Sociálna poisťovňa a Slovenská banková asociácia sa dohodli na kooperácii pri informovaní cca 33 000 poberateľov dávok, ktorým budú, okrem iného, adresne zaslané informácie o oneskorenom pripísaní dávok na účty, čím sa zníži riziko prípadného negatívneho vnímania tejto skutočnosti.
	Ďalšie riziká v procese prechodu na euro v rezorte súvisia s rizikom nepochopenia krokov uskutočnených v sociálnej oblasti a vyvolávajú potrebu predvídania reakcie sociálne citlivých  kategórii obyvateľstva, detí z detských domovov, ale aj  ekonomicky neaktívnych obyvateľov – uchádzačov o zamestnanie, poberateľov dávok v hmotnej núdzi a štátnych dávok so základným stupňom vzdelania, rómskej komunity, osamelo žijúcich, seniorov a  s tým súvisiacou prípravou a prispôsobením konkrétnych komunikačných aktivít.  
	Sociálna poisťovňa monitoruje vznik možných rizikových situácií. Už v informácii zasielanej poberateľom dôchodkov napríklad upozorňuje na fakt, že v súvislosti s prechodom na euro nebude Sociálna poisťovňa posielať svojich zamestnancov k občanom – poberateľom dávok sociálneho poistenia – domov. Cieľom tohto preventívneho opatrenia je eliminovať riziká súvisiace s dopúšťaním sa  podvodov na starších občanov v súvislosti s prechodom na euro. Na  internetovej stránke Sociálnej poisťovne sú  postupne aktualizované odpovede na najčastejšie kladené otázky, ktoré by mohli byť, bez ich nezodpovedania, negatívne vnímané verejnosťou.
	Ústredie práce, sociálnych vecí a rodiny v spolupráci s jednotlivými úradmi monitoruje vznik a vývoj možných rizikových situácií. Podľa očakávaní sa ako ohrozená skupina v súvislosti s prechodom na euro javí problémová rómska  komunita, prevažne na východnom Slovensku. Spôsoby komunikácie a poskytovanie informácií sú preto budované obdobne na občianskom princípe, avšak so zvýšenou intenzitou, spoluprácou s miestnou samosprávou. Ľahko čitateľné letáky a osobitný, citlivý prístup zamestnancov prvého kontaktu, resp. organizácia kurzov so zameraním na hospodárenie s eurom sú efektívnou formou sprostredkovania informácií.
	V globále možno zhrnúť a konštatovať, že väčšie krízové situácie sa zatiaľ nevyskytli z dôvodu priebežne prijímaných preventívnych opatrení a monitorovania problémov jednotlivými rezortnými subjektmi.
Napriek vyššie uvedeným prijímaným preventívnym opatreniam Ministerstvo práce, sociálnych vecí a rodiny Slovenskej republiky  pripravuje riešenia na zmiernenie negatívneho dopadu zavedenia eura na nízkopríjmové domácnosti. Tieto riešenia budú vychádzať z príjmovej stratifikácie obyvateľov SR v súvislosti so zavedením eura, ktorá sa v súčasnosti vypracúva s predpokladom ukončenia prác do decembra 2008.